[pic] | ЕВРОПЕЙСКА КОМИСИЯ |

Брюксел, 18.10.2010

COM(2010) 566 окончателен

Препоръка за

РЕШЕНИЕ НА СЪВЕТА

за определяне на „Европейска столица на културата“ за 2015 г. в Белгия

ОБЯСНИТЕЛЕН МЕМОРАНДУМ

Решение № 1622/2006/ЕО на Европейския парламент и на Съвета от 24 октомври 2006 г. за установяване на действията на Общността „Европейска столица на културата“ за годините 2007—2019[1] урежда процедурата за определяне на европейски столици на културата. Съгласно член 2 от посоченото решение след 2009 г. два града от две държави-членки ще бъдат определяни за европейски столици на културата последователно по хронологичния ред, определен в приложението към решението. На Белгия и Чешката република се пада правото да бъдат домакини на проявата през 2015 г.

Номинацията за европейски столици на културата за 2015 г. се подчинява на следната процедура.

Всяка от имащите отношение държави-членки публикува покана за представяне на предложения не по-късно от шест години преди проявата. Комисия за подбор в състав от 13 независими експерти от сектора на културата се свиква на заседание за предварителен подбор не по-късно от пет години преди проявата. Тя оценява получените кандидатури в съответствие с критериите, определени в член 4 от Решение № 1622/2006/ЕО, и съставя кратка листа на градове кандидати, чиито кандидатури трябва да бъдат разгледани впоследствие, след като те попълнят досиетата на кандидатурите си.

Всяка от имащите отношение държави-членки свиква комисия за извършване на окончателния подбор 9 месеца след заседанието за предварителен подбор. След задълбочена оценка на предварително избраните градове въз основа на критериите, предвидени за това действие, комисията препоръчва по един град за титлата във всяка от имащите отношение държави-членки.

На основата на тези препоръки всяка от двете държави-членки номинира един град за европейска столица на културата и представя номинацията си на Европейския парламент, Съвета, Комисията и Комитета на регионите не по-късно от четири години преди определеното начало на съответната проява.

Европейският парламент може да изпрати становище до Комисията не по-късно от 3 месеца след получаването на номинациите.

Съветът, като действа в съответствие с препоръка на Комисията, определя официално съответните градове за годината, за която те са били номинирани.

Има постъпило заявление за титлата Европейска столица на културата от гр. Монс. Няма постъпили други кандидатури от Белгия.

В края на процедурата по подбор комисията стигна до извода, че кандидатурата на този град позволява да се постигнат целите на въпросната проява и отговаря на критериите, определени в член 4 от Решение № 1622/2006/ЕО, като същевременно гарантира високите стандарти за качество, които се изисква да бъдат постигнати от тази проява.

Комисията за подбор съответно препоръча в доклада си от февруари 2010 г. Монс да бъде домакин на проявата в Белгия през 2015 г. Белгия уведоми по официален път за тази номинация Европейския парламент, Съвета, Комисията и Комитета на регионите до края на 2009 г.

В началото на юли 2010 г. Европейският парламент изпрати своето положително становище до Комисията.

Процедурата по подбор в Чешката република все още е в ход и ще приключи в началото на 2011 г.

В заключение Комисията, в съответствие с член 9, параграф 3 от Решение № 1622/2006/ЕО, представя на Съвета приложената препоръка за официалното определяне на Монс за европейска столица на културата за 2015 г. в Белгия.

Препоръка за

РЕШЕНИЕ НА СЪВЕТА

за определяне на „Европейска столица на културата“ за 2015 г. в Белгия

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Решение № 1622/2006/ЕО на Европейския парламент и на Съвета от 24 октомври 2006 г. за установяване на действията на Общността „Европейска столица на културата“ за годините 2007—2019[2], и по-специално член 9, параграф 3 от него,

като взе предвид препоръката на Европейската комисия,

като взе предвид доклада на комисията за подбор от февруари 2010 г. във връзка с процедурата по подбор на европейска столица на културата в Белгия,

като има предвид, че:

критериите по член 4 от Решение № 1622/2006/ЕО са изцяло изпълнени,

ПРИЕ НАСТОЯЩОТО РЕШЕНИЕ:

Член 1

Монс се определя за Европейска столица на културата за 2015 г. в Белгия.

Член 2

Настоящото решение влиза в сила в деня след публикуването му в Официален вестник на Европейския съюз .

Съставено в […] на […] година.

За Съвета

Председател

[1] ОВ L 304, 3.11.2006 г., стр. 1.

[2] ОВ L 304, 3.11.2006 г., стр. 1.